Cristina García Sainz “Os tempos sociais do traballo con perspectiva de xénero”
Channel: Aula Castelao Filosofía
Date: 17/04/2024

CRISTINA GARCÍA SAINZ

Os tempos sociais do traballo con perspectiva de xénero

“… unha hora ben contada non acabaría nunca de se contar”
    A. Machado, Juan de Mairena.

O tempo social é consubstancial aos individuos, é un tempo que se vive e se experimenta. É, polo tanto, un tempo propio e compartido, diferente en cada caso, que se manifesta na vida cotiá. O estudo do tempo social achéganos a posibilidade de coñecer a duración e a distribución dos tempos, pero tamén, nunha dimensión cualitativa, como se ocupan e relacionan os individuos dando conta da súa temporalidade.

O tempo social é plural e multidimensional. Unha primeira distinción é a que estableceron os gregos entre cronos e kairós. O primeiro, o tempo cronolóxico, é o da sucesión, cuantificábel e medíbel, que homoxeneíza a todos os seres humanos con independencia da súa situación; o seu instrumento é o reloxo. O tempo kairolóxico é o dos acontecementos, o do instante oportuno, o tempo humano, nas súas vivencias e intencións. Estas dúas dimensións temporais reflicten lóxicas distintas que se mostran no mundo do traballo, laboral e doméstico.

CV

Cristina García Sainz é profesora titular (honoraria) de Socioloxía na Universidade Autónoma de Madrid (UAM). As súas liñas de investigación son: a Socioloxía do traballo, a Socioloxía do xénero e a Socioloxía do tempo. Entre as súas publicacións destacan: Género y usos del tiempo (2015); El impacto de la crisis económica en la pobreza de tiempo y la desigualdad de género (2017); Sociólogas fundadoras, la memoria oculta de la sociología, (2021); Conflictos de intereses en la organización social de los cuidados (2021); e Trabajar en una residencia en tiempos de pandemia (2022), este último en colaboración. Foi directora da Unidade de Igualdade de Xénero da UAM, de 2014 a 2020. E, dende 2017 é presidenta do Comité de Investigación de Socioloxía do Tempo da Federación Española de Socioloxía.